Megugrott a tartózkodási engedélyt szerzők száma is. A legtöbb gond az ukránokkal volt.

A korábbinál jóval többen jöttek dolgozni Magyarországra – írja az mfor.hu a Bevándorlási és Menekültügyi Hivatal adatai alapján. A friss statisztika szerint megugrott a tartózkodási engedélyt szerzők száma. 2017-ben 58 923, tavaly 111 279 fő kapott jogosultságot.

A külföldiek több mint fele (54%) a munka miatt jött. Ez 60 931 embert jelent, 2017-ben 24 539-en érkeztek munkavállalási szándékkal.

Arányaiban ennél is nagyobb növekedés volt azoknál, akik „további tartózkodási célok” miatt érkeztek. A 2017-es 797 fő után 2061-en szereztek ilyen okkal tartózkodási jogosultságot. A családegyesítés miatt tavaly 8189-en érkeztek Magyarországra, ami 51,9 százalékkal több az egy évvel korábbinál.

A statisztikából leszűrhető, hogy a legtöbb probléma az ukrán állampolgárokkal van. Tavaly az idegenrendészet 83, a bíróság 53 ukrán esetében rendelt el kiutasítást, 21-et pedig kitoloncoltak.